खान मंत्री से मिलकर बताई समस्याएं
चकडूंगरीमार्बल खनन रेंज की बंद पड़ी खानों को चालू करवाने एवं माइनिंग स्कीम के अनुमोदन में रही विसंगतियों को दूर करने की मांग को लेकर गुरुवार को मकराना के खानधारियों का एक प्रतिनिधि मण्डल विधायक श्रीराम भींचर के नेतृत्व में खान मंत्री राजकुमार रिणवां से जयपुर में उनके निवास पर मिलने पहुंचा। विधायक भींचर ने खान मंत्री को बताया कि चकडूंगरी खानों के सामने से गुजर रहे पुराने रेलवे ट्रैक को वहां से हटा लिया गया है तथा यह भूमि अब रेलवे की ना होकर राज्य सरकार के नाम कर दी गई है। ऐसे में राजस्थान उच्च न्यायालय के 27 अप्रैल 2012 के निर्णय के निर्देश संख्या आठ अब ट्रैक परिवर्तन के कारण चकडूंगरी खानों पर लागू नहीं होते हैं। ऐसे में उच्चतम न्यायालय में सकारात्मक पक्ष रखकर खानों को जल्द चालू करवाने का मार्ग प्रशस्त करें। उन्होंने खान मंत्री को बताया कि मकराना खनन क्षेत्र के लिए माइनिंग स्कीम प्लान के संबंध में 23 नवंबर को उन्हें अवगत करवाकर मकराना की खानों की स्कीमों का अनुमोदन शुरू करवाने की मांग की गई थी। इस संबंध में 9 दिसंबर को अतिरिक्त निदेशक खान सतर्कता ने प्रमुख शासन सचिव खान दीपक उप्रेती को पत्र लिखा है जिसमें बताया गया है कि मकराना में खनिज डिपोजिट की भूगर्भीय संरचना अन्य क्षेत्रों से भिन्न है। क्षेत्र का एरिया भी बहुत छोटा है। अत: इन परिस्थितियों को ध्यान में रखते हुए यदि शासन गंभीरता से विचार कर क्वारी होल्डरों को आरक्यूपी से अपना माइनिंग स्कीम प्लान बनवाने एवं स्वयं प्रमाणित करके खनि अभियंता को प्रस्तुत करने की छूट दी जाए तथा इसे वैधानिकता का दर्जा भी दिया जाए तो खनन उद्यमियों को भारी राहत मिल सकेगी।
विधायक भींचर ने खानमंत्री को बताया कि एनजीटी द्वारा जारी आदेशों के अनुसार इनवायरमेंट क्लीयरेंस सर्टिफिकेट प्राप्त करने का समय 10 जनवरी का ही है जो कि काफी नजदीक है। ऐसे में समय काफी कम है तथा मकराना की स्थिति के मध्यनजर माइनिंग स्कीम प्लान में छूट दी जानी काफी आवश्यक है ताकि यहां के हजारों लोगों का रोजगार यथावत चलता रहे। विधायक भींचर ने बाकी खानों के नियमन की कार्रवाई को गति प्रदान करने, खानों के अगवाड़ में उपलब्ध जमीन को खानों के विकास के लिए खान मालिकों को उपलब्ध करवाने तथा खानों के बीच से गुजर रही समस्त प्रकार की सड़कों को माइनिंग एप्रोच रोड्स घोषित करने की मांग भी खान मंत्री रिणवां से की।
मकराना. खानमंत्री को खनन समस्याओं से अवगत कराते हुए विधायक भींचर।
इस मौके पर खान मंत्री रिणवां ने मकराना से जुड़ी समस्याओं का उचित निस्तारण करवाने का आश्वासन दिया। खान मंत्री से वार्ता के दौरान विधायक के साथ संगमरमर खान विकास समिति अध्यक्ष मोहम्मद अली सिसोदिया, संगमरमर व्यापार मण्डल सचिव डॉ. मोहम्मद आलम, भागूराम आंवला, हरि बाजड़ोलिया, रामनारायण विश्नोई, मदन इंदौरा, शमीम सिसोदिया, इकबाल डैनी, कयूम सिसोदिया सहित अन्य खान एसोसिएशनों के पदाधिकारी मौजूद थे।
hin_Deva hin_Deva hin_Deva hin_Deva hin_Deva